রিলে রেস খেলেছেন? রিলে দৌড়ের মূল চ্যালেঞ্জ সমন্বয় – হাতের বাটন বা লাঠি একজন দৌড় প্রতিযোগী কত দ্রুত তার দলের পরের জনকে পৌঁছে দিতে পারে। মনোযোগ নিয়ন্ত্রণ ও কল্পনা দুইটি নেটওয়ার্ক অনেকটা রিলে রেসের মতো কাজ করে, এদের মাঝে সমন্বয় হওয়াটা জরুরী। কখনো একটি, কখনো অন্য নেটওয়ার্ক বাটন হাতে কর্তৃত্ব গ্রহণ করে সৃজনশীল-দৌড় প্রতিযোগিতার। এই বাটন হস্তান্তরের কাজটি নিয়ন্ত্রণ করে প্রাধান্য আরোপ নেটওয়ার্ক। প্রাধান্য আরোপ নেটওয়ার্ককে আমরা মনোযোগ-নমনীয়তা বা অ্যাটেনশনাল ফ্লেক্সিবিলিটি নেটওয়ার্ক নামেও ডাকতে পারি। এই নেটওয়ার্ক চেতন-জগতে বাহির ও ভেতরের ঘটনাসমূহকে প্রতিনিয়ত পর্যবেক্ষণ করতে থাকে। চেতনার বিভিন্ন ঘটনাপ্রবাহের তথ্য অনুসারে সে সিদ্ধান্ত নেয় রিলে রেসে কোন নেটওয়ার্কের হাতে বাটন তুলে দিতে হবে। এসব ঘটনাপ্রবাহে বাইরের ঘটনাও যেমন আছে, তেমনি আছে আপনমনে তৈরি হওয়া বিভিন্ন বিচ্ছিন্ন চিন্তা। এই বিশৃঙ্খল চেতনার সবচেয়ে লক্ষ্যনীয় তথ্যকে গুরুত্ব দিয়ে সে অনুসারে মনোযোগ নিয়ন্ত্রণ কিংবা কল্পনা নেটওয়ার্ক সক্রিয় করে প্রাধান্য আরোপ নেটওয়ার্ক। মস্তিষ্কের ডর্সাল এওর্টাল কর্টিকস ও এন্টেরিওর ইনসুলার বলে পরিচিত দাঁতভাঙা নামের অঞ্চলে এই নেটওয়ার্কের কারখানা।